De conformitat amb l'article 56.3 de l'Estatut d'autonomia de Catalunya, el president de la Generalitat ha convocat el referèndum del projecte de reforma de l'Estatut d'autonomia de Catalunya.
La convocatòria del referèndum s'ha de desenvolupar d'acord amb el que estableix la Llei orgànica 2/1980, de 18 de gener, sobre regulació de les diferents modalitats de referèndum, i la Llei orgànica 5/1985, de 19 de juny, del règim electoral general, amb les seves modificacions posteriors i disposicions complementàries.
Tanmateix, es recullen en el Decret un seguit de peculiaritats en matèria de procediment i tràmits per adequar-lo a les pròpies circumstàncies i al que es deriva de l'esmentada Llei orgànica 2/1980.
Per tot això, vist l'informe de la Junta Electoral Central, d'acord amb el dictamen de la Comissió Jurídica Assessora, a proposta del conseller de Governació i Administracions Públiques i d'acord amb el Govern,
Aquest Decret té per objecte establir les normes complementàries que han de regir el procés del referèndum sobre la reforma de l'Estatut d'autonomia de Catalunya.
2.1 La composició de les juntes electorals provincials i de zona es regeix pel que disposen els articles 10, 11 i 12 de la Llei orgànica 5/1985, de 19 de juny, del règim electoral general, i l'article 12 de la Llei orgànica 2/1980, de 18 de gener, d'acord amb els terminis que s'assenyalen en els apartats següents.
2.2 Les juntes electorals es constitueixen inicialment amb els vocals judicials el segon dia posterior al de la publicació del Decret de convocatòria del referèndum.
El mateix dia de la seva constitució inicial, les juntes elegeixen, entre els vocals judicials, els presidents respectius.
2.3 Del segon al novè dia posterior al de la publicació de la convocatòria del referèndum, els grups polítics als quals es refereix l'article 11.2 de la Llei orgànica 2/1980, de 18 de gener, han de presentar davant les juntes les propostes per a la designació dels vocals no judicials.
2.4 En el desè dia posterior al de la convocatòria, la Junta Electoral Central nomena els vocals no judicials de les juntes electorals provincials i les juntes electorals provincials nominen els vocals no judicials de les juntes electorals de zona respectives, a la vista de les propostes presentades pels grups polítics abans esmentats.
2.5 Un cop constituïdes, les juntes ordenen la publicació immediata de la seva constitució al Diari Oficial de la Generalitat de Catalunya, al Butlletí Oficial de l'Estat i als butlletins oficials de la província corresponent.
3.1 Les delegacions provincials de l'oficina del cens electoral fixen el nombre i els límits de les seccions, els seus locals i les meses en què es distribueixen els votants de cada circumscripció.
3.2 La relació anterior es publica en els butlletins oficials de la província respectiva el sisè dia posterior al de la convocatòria i s'exposa al públic en els ajuntaments respectius.
3.3 Els electors poden presentar reclamacions contra la delimitació efectuada en els sis dies següents a la publicació, davant la Junta Electoral Provincial, que resol en un termini de cinc dies.
3.4 La formació de les meses electorals correspon als ajuntaments, sota la supervisió de les juntes electorals de zona, d'acord amb el que estableix l'article 26.1 de la Llei orgànica 5/1985, de 19 de juny.
3.5 El president, els vocals i els suplents de les meses electorals queden protegits pel sistema de la Seguretat Social davant les contingències i les situacions que puguin derivar-se de la participació en el referèndum, d'acord amb el que disposa l'article 7 del Reial decret 605/1999, de 16 d'abril, de regulació complementària dels processos electorals, modificat pel Reial decret 1382/2002, de 20 de desembre.
4.1 El cens electoral que s'utilitza en el referèndum és el que s'hagi tancat el dia 1 d'abril de 2006 i, en el cas que en aquesta data no s'hagi incorporat la informació corresponent a alguns municipis o consolats, s'utilitza per a aquests l'última informació disponible.
4.2 Els ajuntaments i els consolats estan obligats a mantenir un servei de consulta de les llistes electorals vigents durant el termini de vuit dies comptats a partir del sisè dia posterior a la convocatòria del referèndum.
Aquesta consulta es pot fer per mitjans informàtics, amb la identificació prèvia de la persona interessada, o mitjançant l'exposició al públic de les llistes electorals.
4.3 Les reclamacions sobre les dades censals es regeixen pel que estableix la normativa electoral vigent.
4.4 Només poden obtenir una còpia del cens electoral, en suport apte per tractar-lo informàticament, els representants dels grups polítics a què fa referència l'article 2.3 d'aquest Decret, les juntes electorals de zona, pel que fa al seu corresponent àmbit, i la Generalitat de Catalunya com a Administració convocant.
Aquestes còpies es poden obtenir a partir del dia 31 de maig de 2006.
5.1 Les formacions polítiques que vulguin fer campanya amb motiu del referèndum han de designar, per escrit, davant la Junta Electoral Central, durant els dos dies posteriors al de la convocatòria, un representant general d'acord amb el que estableix l'article 43.2 de la Llei orgànica 5/1985, de 19 de juny.
En l'escrit es farà constar l'acceptació de la persona designada.
5.2 Durant els tres dies posteriors al de la convocatòria, els representants generals han de designar, davant la Junta Electoral Central, els representants de circumscripció, que desenvoluparan les funcions establertes a l'article 43.3 de la Llei orgànica 5/1985, de 19 de juny.
5.3 La Junta Electoral Central comunica la designació dels representants de circumscripció a les juntes electorals provincials el quart dia posterior al de la convocatòria i aquests s'han de presentar davant la corresponent junta electoral provincial per acceptar-ne la designació, a partir del cinquè dia posterior al de la convocatòria.
La Generalitat de Catalunya realitzarà una campanya de caràcter institucional, d'acord amb el que preveu la Llei 18/2000, de 29 de desembre, per la qual es regula la publicitat institucional, i en allò que afecta la publicitat institucional per ràdio i televisió, per la Llei 22/2005, de 29 de desembre, de la comunicació audiovisual de Catalunya.
7.1 La campanya de propaganda té una durada de quinze dies.
Comença el dia catorzè posterior al de la convocatòria i finalitza a les zero hores del dia anterior a l'assenyalat per a la votació del referèndum.
7.2 Durant els cinc dies anteriors al de la votació queda prohibida la publicació, la difusió total o parcial o el comentari dels elements o resultats de qualsevol enquesta o sondeig d'opinió, així com les operacions de simulació de vot realitzades a partir de sondejos d'opinió, que estiguin directament o indirectament relacionats amb la consulta sotmesa a referèndum.
8.1 De conformitat amb el previst a l'article 14.1 de la Llei orgànica 2/1980, de 18 de gener, sobre regulació de les diferents modalitats de referèndum, durant la campanya de propaganda els mitjans de comunicació de titularitat pública han de concedir espais gratuïts als grups polítics en proporció a la representació obtinguda en el Congrés dels Diputats a les darreres eleccions generals, aconseguida a través de qualsevol de les províncies a les quals afecta el referèndum, i a la representació obtinguda en les últimes eleccions al Parlament de Catalunya.
8.2 Els grups polítics no inclosos en l'apartat anterior poden realitzar actes de campanya de propaganda amb els seus propis mitjans i estan legitimats per formular reclamacions davant de l'Administració electoral.
8.3 Els espais es concediran en emissions de ràdio i televisió de titularitat pública, en hores de gran audiència.
8.4 Les trameses postals de propaganda per al referèndum gaudeixen de franquícia i servei especial.
9.1 Els ajuntaments han de reservar llocs especials gratuïts per a la col·locació de cartells, pancartes i banderoles, d'acord amb el que estableixen els articles 55 i 56 de la Llei orgànica 5/1985, de 19 de juny, amb les especificitats següents:
a) Els ajuntaments han de comunicar, preferentment mitjançant correu electrònic, a la junta electoral de zona que correspongui, durant els set dies posteriors al de la convocatòria, els llocs disponibles per a la col·locació de cartells, pancartes i banderoles.
b) Dins els quatre dies següents al d'aquesta comunicació, la junta electoral de zona assigna els espais corresponents i comunica, preferentment mitjançant correu electrònic, l'assignació dels llocs reservats per als seus cartells, pancartes i banderoles a cadascun dels representants dels grups polítics, fins al tretzè dia posterior al de la convocatòria, aquest inclòs.
9.2 Els ajuntaments tenen l'obligació de reservar llocs oficials i llocs públics per a la realització gratuïta d'actes de campanya de propaganda, d'acord amb el que estableix l'article 57 de la Llei orgànica 5/1985, de 19 de juny, amb les especificitats següents:
a) Els ajuntaments comuniquen, preferentment per correu electrònic, durant els set dies posteriors al de la convocatòria, a la junta electoral de zona corresponent, la relació dels llocs disponibles per a la realització d'actes de campanya de propaganda.
El novè dia posterior al de la convocatòria es publica aquesta relació al Diari Oficial de la Generalitat de Catalunya i als butlletins oficials de la província corresponent.
b) El desè dia posterior al de la convocatòria, els representants dels grups polítics poden sol·licitar els locals i els llocs públics per a la realització d'actes de campanya.
c) El onzè dia posterior al de la convocatòria, la junta electoral de zona corresponent ha de decidir sobre les sol·licituds rebudes, i fins al tretzè dia posterior al de la convocatòria, aquest inclòs, comunica als representants dels grups polítics els locals i els llocs assignats, la qual cosa ha de posar també en coneixement de la respectiva junta electoral provincial.
10.1 El dia que tingui lloc la votació cada mesa electoral disposa, com a mínim, d'una urna transparent ajustada a les característiques que figuren a l'annex 1 d'aquest Decret.
10.2 Les urnes es lliuren, contra un justificant de recepció, a les juntes electorals de zona, les quals, al seu torn, i després del muntatge i precinte previst, les posen a disposició de les meses electorals.
10.3 Davant les meses electorals, i per assegurar el secret del vot, es disposa d'una cabina que s'ajustarà a les característiques i les dimensions assenyalades a l'annex 2 d'aquest Decret.
Així mateix, i a prop d'aquest cabina, hi ha una taula amb un nombre suficient de sobres i de paperetes de cada opció.
11.1 S'aproven els models de paperetes, sobres i documentació electoral, que han de complir les característiques i les condicions d'impressió assenyalades a l'annex 3 d'aquest Decret.
Tots els impresos inclosos en l'annex 3 d'aquest Decret tenen caràcter oficial i seran confeccionats i distribuïts per l'Àrea de Processos Electorals del Departament de Governació i Administracions Públiques.
Els electors d'Era Val d'Aran poden utilitzar també per a aquesta votació les paperetes i els sobres en aranès, segons el model trilingüe que figura a l'annex 3.
11.2 La votació es realitza per mitjà de paperetes ajustades al model que figura a l'annex 3 d'aquest Decret, les quals contenen imprès el text de la consulta.
11.3 La decisió del votant només pot ser "sí" o "no" o quedar en blanc.
Són nul·les les paperetes que no s'ajustin al model oficial, les que ofereixen dubtes sobre la decisió del votant i les que contenen ratlles, raspadures, esmenes, signes interlineats o paraules alienes a la consulta.
11.4 Es considera també vot blanc el sobre que no contingui cap papereta.
Quan el sobre contingui més d'una papereta de la mateixa opció, el vot esmenat és considerat vàlid.
12.1 El vot per correspondència es regeix pel que preveuen els articles 72 i següents de la Llei orgànica 5/1985, de 19 de juny, amb les especificitats següents:
a) A partir del dia de la convocatòria fins a deu dies abans del dia de la celebració del referèndum, els electors poden sol·licitar el vot per correu.
b) A partir del dissetè dia posterior al de la convocatòria, l'Oficina del Cens Electoral tramet als electors a què fa referència l'apartat a), per correu certificat, la documentació electoral necessària per votar per correspondència.
c) Els electors poden trametre per correu certificat el seu vot fins al vint-i-sisè dia, aquest inclòs, posterior al de la convocatòria.
12.2 El vot per correspondència dels residents absents que viuen a l'estranger es regeix pel que preveu l'article 75 de la Llei orgànica 5/1985, de 19 de juny, si bé la tramesa de la documentació electoral necessària per votar per correspondència ha de realitzar-se com a màxim el onzè dia posterior al de la convocatòria, sens perjudici del que resulti de les reclamacions que es presentin en el període de rectificació del cens electoral.
13.1 La designació d'apoderats i d'interventors es regula d'acord amb els articles 76 i següents de la Llei orgànica 5/1985, de 19 de juny, amb les excepcions que s'indiquen a l'apartat següent.
13.2 El nomenament d'apoderats i d'interventors és un dret que poden exercir únicament els grups polítics que compleixen els requisits establerts en l'article 2.3 d'aquest Decret.
Constitució de les meses i escrutini
Formació i constitució de les meses electorals
14.1 Els actes de formació i de constitució de les meses electorals i de votació es regeixen pel que preveuen els articles 26.1 i 80 a 94, respectivament, de la Llei orgànica 5/1985, de 19 de juny.
14.2 Els sorteigs públics per a la designació del president i dels vocals de cada mesa té lloc entre els dies novè i tretzè posteriors al de la convocatòria.
Escrutini en les meses electorals
15.1 L'acta d'escrutini en les meses electorals es realitza de conformitat amb el que estableixen els articles 95 a 102 de la Llei orgànica 5/1985, de 19 de juny.
15.2 El cap de l'Àrea de Processos Electorals pot designar un representant de l'Administració per a cadascuna de les meses electorals que es constitueixin, a l'efecte de recollir durant la jornada de votació la informació relativa a la participació d'electors.
A l'efecte d'accelerar la transmissió dels resultats provisionals i en cas de considerar-ho necessari, també pot designar coordinadors de representants de l'Administració, d'acord amb l'escala següent:
Més de 160 meses: 5 coordinadors.
15.3 Un cop finalitzat l'escrutini, el president de la mesa electoral té el deure d'expedir, amb caràcter prioritari, una còpia de l'acta d'escrutini al representant de l'Administració per tal de facilitar al màxim l'avanç provisional de resultats a càrrec de la Generalitat.
15.4 A l'efecte que s'esmenta en l'apartat anterior, el president de la mesa electoral pot sol·licitar en qualsevol moment la presentació de la credencial corresponent.
15.5 El Govern de la Generalitat de Catalunya farà pública la informació provisional sobre els resultats del referèndum en aplicació de l'article 98.2 de la Llei orgànica 5/1985, de 19 de juny, del règim electoral general.
16.1 L'escrutini general es realitza en la forma prevista en l'article 17 de la Llei orgànica 2/1980, de 18 de gener, i, subsidiàriament, en els articles 75.4 i 5 i en els articles 103 a 108 de la Llei orgànica 5/1985, de 19 de juny, del règim electoral general.
L'escrutini general es realitza al cinquè dia hàbil següent al de la votació.
La Junta Electoral Central, a través del seu president, declara oficialment els resultats del referèndum i els comunicarà immediatament al president de la Generalitat, del Parlament de Catalunya, del Govern de l'Estat, del Congrés dels Diputats i del Senat.
16.2 Els resultats es publiquen al Diari Oficial de la Generalitat de Catalunya, al Butlletí Oficial de l'Estat i als butlletins oficials de la província corresponent.
El recurs contenciós electoral s'ha de substanciar d'acord amb l'article 19 de la Llei orgànica 2/1980, de 18 de gener, sobre regulació de les diferents modalitats de referèndum i, subsidiàriament, amb el que estableixen els articles 109 a 117 de la Llei orgànica 5/1985, del règim electoral general.
Treballadors d'empreses privades
18.1 El diumenge dia 18 de juny de 2006, les empreses han de concedir als treballadors que tinguin la condició d'electors i que no gaudeixin en aquesta data del descans setmanal un permís de fins a quatre hores dins la jornada laboral que els correspongui, que és en tot cas retribuït i no recuperable, d'acord amb el que estableix la normativa laboral vigent.
18.2 Els treballadors que acreditin la seva condició de membre de mesa electoral o d'interventor i que no gaudeixin del descans setmanal el dia de la votació tenen dret a gaudir d'un permís retribuït i no recuperable durant la jornada completa del dia de la votació i, també, d'un permís retribuït durant les cinc primeres hores de la jornada laboral del dia immediatament posterior.
18.3 Els treballadors que acreditin la seva condició de membre de mesa electoral o d'interventor i que sí gaudeixin del descans setmanal el dia de la votació tenen dret a un permís retribuït de les cinc primeres hores durant la jornada del dia immediatament posterior al de la votació.
18.4 Els treballadors que acreditin la seva condició d'apoderats i que no gaudeixin del descans setmanal el dia de la votació tenen dret a un permís retribuït durant aquest dia.
Personal al servei de l'Administració
El personal que presta serveis a l'Administració de la Generalitat i als seus organismes autònoms en règim administratiu, estatutari o laboral té dret als mateixos permisos retribuïts en circumstàncies idèntiques a les esmentades a l'article anterior.
Gratificacions i indemnitzacions
20.1 Els membres de les juntes electorals provincials tenen dret, per a l'exercici de les seves funcions en el procés electoral, a percebre una gratificació fixa, que es determina en funció del nombre de meses de les circumscripcions respectives, d'acord amb l'escala següent:
a) Circumscripcions amb un cens superior a 1.000 meses
b) Circumscripcions amb un cens de 501 a 1.000 meses
c) Circumscripcions amb un cens de fins a 500 meses
20.2 Els membres de totes les juntes electorals de zona percebran com a gratificacions fixes les quantitats següents:
20.3 Per gratificar els serveis extraordinaris que el personal col·laborador al servei de les juntes faci fora de l'horari habitual de treball, es destina, per a cada circumscripció, l'import total que resulti de multiplicar el nombre de meses electorals per 46 euros.
20.4 Quan els membres de les juntes electorals hagin de desplaçar-se fora del municipi de la seva residència per assistir a les reunions convocades, els seran abonades íntegrament les despeses de transport i, si utilitzen el seu vehicle particular, se'ls abonarà a raó de 0,23 cèntims d'euro per quilòmetre recorregut.
20.5 Les despeses de desplaçament dels jutges a les seus de les juntes electorals provincials per lliurar els sobres número 1 de la votació s'abonen de la manera exposada anteriorment, i sens perjudici de la dieta que els ha estat assignada per un import de 57 euros.
21.1 Els secretaris dels ajuntaments perceben, en concepte de delegats de la junta electoral de zona i per les tasques realitzades amb motiu del referèndum, una quantitat fixa determinada segons el nombre de meses electorals que hi hagi en el municipi on actuïn, d'acord amb l'escala següent:
21.2 Si es tracta de secretaries acumulades, s'abona el 100% de la xifra anterior per la secretaria de la qual siguin titulars, i el 50% per l'acumulada.
Per múltiples acumulacions s'abona el 40% per la tercera i el 30% per la quarta i següents.
En el cas que hi hagi un secretari titular que tingui diverses secretaries més acumulades, en cap cas no pot percebre una quantitat per totes les secretaries que superi dues vegades i mitja la quantia que li correspongui per la secretaria de la qual sigui titular.
21.3 Per tal de gratificar la col·laboració que ha de prestar el personal al servei dels ajuntaments en la realització de les tasques electorals que corresponen als secretaris, els ajuntaments disposen de la quantitat total que resulti de multiplicar el nombre de meses electorals per 39 euros.
Els membres de les meses electorals, president i dos vocals, perceben, cadascun d'ells, la quantitat de 53,34 euros de dieta de manutenció.
Així mateix, el president de la mesa, per fer el lliurament dels sobres de la documentació electoral al jutjat de primera instància i/o de pau, té dret a percebre la quantitat de 8 euros en concepte de despeses de locomoció.
Membres de les forces i dels cossos de seguretat
Els serveis extraordinaris efectuats pels membres de les forces i dels cossos de seguretat amb motiu del procés electoral es retribueixen amb la quantitat de 108 euros, excepte en el cas que quedi acreditada la remuneració dels mateixos serveis per una altra Administració.
D'acord amb el que preveu l'article 119 de la Llei orgànica 5/1985, de 19 de juny, els terminis assenyalats en aquest Decret són improrrogables i s'entenen referits a dies naturals.
Els terminis regulats en aquest Decret referenciats a la data de la convocatòria es computen a partir del dia següent al de la publicació del Decret de convocatòria al Diari Oficial de la Generalitat de Catalunya.
S'autoritza els consellers de Governació i Administracions Públiques i de Treball i Indústria per dictar les disposicions oportunes per al desplegament i l'execució d'aquest Decret, en l'àmbit de les seves competències respectives.
Aquest Decret entrarà en vigor el dia de la seva publicació al Diari Oficial de la Generalitat de Catalunya.